Motoris brand dood, nog een sterf in botsingDie ongelukstoneel. Foto: ER24 Twee mense is dood nadat twee voertuie Saterdagoggend by die aansluiting van Swartkoppies- en Potgieterweg in Alberton gebots het. “Toe paramedici by die toneel aankom, het hulle een voertuig gevind wat heeltemal uitgebrand het en nog ŉ voertuig wat langs die pad staan,” het Ineke van Huyssteen, woordvoerder van ER24, gesê. Volgens Van Huyssteen was paramedici van ŉ ander ambulansdiens reeds besig om een van die beseerdes te behandel en dié man was in ŉ kritieke toestand. “Ondanks paramedici se volgehoue pogings het die pasiënt op die toneel aan sy veelvuldige beserings beswyk.” ŉ Tweede persoon is in die voertuig gevind wat uitgebrand het. “Daar was ongelukkig niks wat gedoen kon word nie aangesien die insittende reeds doodgebrand het,” sê Van Huyssteen. Die oorsaak van die botsing word ondersoek.